**ДО**

**Д-Р ПЕТЪР МОСКОВ**

**МИНИСТЪР НА ЗДРАВЕОПАЗВАНЕТО**

**СТАНОВИЩЕ**

***Относно: Законопроект за наредба Медицински стандарт „Индикатори на системата на здравеопазване“***

**УВАЖАЕМИ Д-Р МОСКОВ,**

Настоящото становище изразява позицията на членовете на Българската болнична асоциация относно проекта за наредба Медицински стандарт „Индикатори на системата на здравеопазване“.

Адмирирайки стремежа за реформиране на системата на българското здравеопазване, като собственици и мениджъри на лечебни заведения, ние-членовете на Българска болнична асоциация не можем да се въздържим и да не изразим своето безпокойство по отношение по предложените промени.

Задължението за назначаване на трудови договори на фиксиран минимален брой специалисти и тяхната задължителна специалност, описани в т. 3.3.1.3.“Изисквания за персонал“ представлява грубо ограничаване на правото на свободен подбор на специалисти за информационно и статистическо обслужване в болничните структури от страна на лечебните заведения. Самият факт, че изискването не се отнася за общопрактикуващите лекари и лечебните заведения от доболничната помощ, където също става въпрос за статистика и критерии за качество ни кара да смятаме, че предложенията за изменение на Медицинския стандарт са лобистки.

В ситуацията на недостатъчно финансиране в системата и липса на медицински кадри, не е редно на лечебните заведения да се вменява подобна отговорност за назначаване на строго определени специалисти, когато се касае за медицинска статистика и информатика, а не за извършването на реална медицинска дейност. Особено при условие, че изискването за минимален

брой специалисти и медицинска специалност „Социална медицина и здравен мениджмънт“ не е задължителна и не е поставена като изискване пред външните консултантски фирми(описани в т.3.3.1.3.3.5.).

Нашето становище и предложение е на болничните заведения да се даде свобода, да работят по определена програма, отговаряща на посочения стандарт без да се изискват задължителните специалисти, описани в т.3.3.1.3.3.2, тъй като те така или иначе са дефицитни за пазара на труда.

Вярваме, че предложените от Българска болнична асоциация насоки при бъдещото разглеждане на законопроекта за наредба Медицински стандарт „Индикатори на системата на здравеопазване“ щедават един по-цялостен подход за провеждане на реформа на българското здравеопазване с постигане на търсените позитивни и дългосрочни резултати.

СОФИЯ, С УВАЖЕНИЕ:

7.9.2015г. **Д-Р ИВАН МАДЖАРОВ**

ПРЕДСЕДАТЕЛ

БЪЛГАРСКА БОЛНИЧНА АСОЦИАЦИЯ